b'\n_START_ARTICLE_\nNeapolio hercogyst\xc4\x97\n_START_SECTION_\nLombard\xc5\xb3 \xc4\xafsiver\xc5\xbeimo laikai\n_START_PARAGRAPH_\nVI a. viduryje, kai \xc4\xaf Italij\xc4\x85 \xc4\xafsiver\xc5\xbe\xc4\x97 lombardai, Neapolyje gyveno apie 30-35 t\xc5\xabkstan\xc4\x8diai gyventoj\xc5\xb3. 615\xc2\xa0m. Neapolis, tada valdomas dux D\xc5\xbeiovanio Konsino (Giovanni Consino), sukilo prie\xc5\xa1 Ravenos egzarch\xc4\x85, visagal\xc4\xaf Bizantijos imperatoriaus \xc4\xafgaliotin\xc4\xaf Italijoje. 638\xc2\xa0m. egzarchas Eleuterijus (Eleutherius) suk\xc5\xabr\xc4\x97 pirm\xc4\x85j\xc4\x85 Neapolio hercogij\xc4\x85, bet hercog\xc4\x85 paskyr\xc4\x97 i\xc5\xa1 kitur. Hercogas tur\xc4\x97jo paklusti Bizantijos strategui i\xc5\xa1 Sicilijos.\n_START_SECTION_\nPirmoji vietin\xc4\x97 hercogija\n_START_PARAGRAPH_\n661\xc2\xa0m. Neapolis i\xc5\xa1 imperatoriaus Konstanto II gavo teis\xc4\x99 b\xc5\xabti valdomu savo hercogo Bazilijaus, kurio pavaldumas imperatoriui greitai liko tik nominalus. Kiti jo titulai buvo patricijus ir konsulas. Jam buvo pavald\xc5\xabs gretimi Gaetos, Amalfio ir Sorento j\xc5\xabr\xc5\xb3 uostai, nors jie buvo labai savaranki\xc5\xa1ki, ypa\xc4\x8d paskutiniaisiais Neapolio hercogijos metais._NEWLINE_Tuo metu hercogija kaldino monetas su imperatoriaus atvaizdu ir graiki\xc5\xa1kais u\xc5\xbera\xc5\xa1ais. Graik\xc5\xb3 kalba buvo oficiali kalba.\n_START_SECTION_\nPopie\xc5\xbei\xc5\xb3 vald\xc5\xbeia\n_START_PARAGRAPH_\n763\xc2\xa0m. hercogas Stefanas II (Stefano II di Napoli) atsiskyr\xc4\x97 nuo Konstantinopolio ir per\xc4\x97jo popie\xc5\xbei\xc5\xb3 vald\xc5\xbeion. Dar valdant imperatori\xc5\xb3 skirtam D\xc5\xbeiovaniui I (Giovanni I di Napoli; 711\xc2\xa0\xe2\x80\x93 ~719\xc2\xa0m.) popie\xc5\xbeiaus valstyb\xc4\x97 par\xc4\x97m\xc4\x97 hercog\xc4\x85 kovose su lombardais, kai \xc5\xa1ansai gauti Bizantijos param\xc4\x85 atrod\xc4\x97 migloti. Stefano II valdymas buvo pereinamasis laikotarpis\xc2\xa0\xe2\x80\x93 hercogija atitolo nuo bizanti\xc5\xa1k\xc5\xb3j\xc5\xb3 Ryt\xc5\xb3 ir suart\xc4\x97jo su popie\xc5\xbei\xc5\xa1kais Vakarais. Bizantijos graikais neapolie\xc4\x8diams \xc4\x97m\xc4\x97 darytis tokia pa\xc4\x8dia gr\xc4\x97sme kaip ir lombardai._NEWLINE_Ma\xc5\xbedaug apie IX a. prad\xc5\xbei\xc4\x85 Neapolio hercogai \xc4\x97m\xc4\x97 kaldinti monetas su lotyni\xc5\xa1kais u\xc5\xbera\xc5\xa1ais, nes oficialia kalba pasidar\xc4\x97 lotyn\xc5\xb3 kalba. Ant monet\xc5\xb3 Bizantijos imperatorius pakeit\xc4\x97 \xc5\xa1v. Januarijus. Dokumentus dar datavo pagal imperatori\xc5\xb3 valdymo prad\xc5\xbeias, bet imperatoriai \xc4\xaftakos Neapolio valdyme nebetur\xc4\x97jo._NEWLINE_812\xc2\xa0m. Bizantijos imperatorius Leonas III Isauras kviet\xc4\x97 hercogijos laivyn\xc4\x85 paremti Bizantijos admirol\xc4\x85, kovojus\xc4\xaf su sarac\xc4\x97n\xc5\xb3 piratais, puldin\xc4\x97jusiais Sicilij\xc4\x85, bet Neapolio hercogas Antimas (Antimo di Napoli) nepais\xc4\x97 \xc4\xafsakymo. Laivynus tai kovai atsiunt\xc4\x97 tik Amalfis ir Gaeta. Matyt, neapolie\xc4\x8diai jau jaut\xc4\x97si prakti\xc5\xa1kai nepriklausomais, tuo tarpu jiems anks\xc4\x8diau pavald\xc5\xabs miestai \xc4\x97m\xc4\x97 jaustis irgi nepriklausomais nuo Neapolio._NEWLINE_Tuo metu hercogyst\xc4\x97 dar buvo nepaveldima. 818\xc2\xa0m. Sicilijos patricijus hercogu paskyr\xc4\x97 Teoktist\xc4\x85 be imperatoriaus pritarimo. 821\xc2\xa0m. jis t\xc4\x85 hercog\xc4\x85 nu\xc4\x97m\xc4\x97 ir paskyr\xc4\x97 nauj\xc4\x85 hercog\xc4\x85 Teodor\xc4\x85 II, kur\xc4\xaf tais pa\xc4\x8diais metais i\xc5\xa1 Neapolio i\xc5\xa1vijo neapolie\xc4\x8diai, kad vald\xc5\xbei\xc4\x85 u\xc5\xbeimt\xc5\xb3 i\xc5\xa1rinktas Stefanas III. Stefanas III pirmas \xc4\x97m\xc4\x97 kaldinti monetas su savo inicialais.\n_START_SECTION_\nPaveldima hercogyst\xc4\x97\n_START_PARAGRAPH_\n840\xc2\xa0m. hercogas Sergijus I vald\xc5\xbeios per\xc4\x97mim\xc4\x85 hercogijoje padar\xc4\x97 paveldim\xc4\x85, tad Neapolis fakti\xc5\xa1kai tapo nepriklausomas. Tuo metu Neapolis buvo daugiausia karinis centras, valdomas aristokrat\xc5\xb3 kari\xc5\xb3 ir \xc5\xbeemvald\xc5\xbei\xc5\xb3, nors \xc5\xa1ie prarado daug \xc5\xbeemynini\xc5\xb3 Neapolio \xc5\xbeemi\xc5\xb3, kurios atiteko kaimynams lombardams._NEWLINE_Neapolis nebuvo prekybinink\xc5\xb3 miestas, kaip kad tokie Kampanijos miestai kaip Amalfis ir Gaeta, bet jis tur\xc4\x97jo rimt\xc4\x85 laivyn\xc4\x85, kuris dalyvavo 849\xc2\xa0m. Ostijos m\xc5\xab\xc5\xa1yje su sarac\xc4\x97nais. Neapolis nebijojo sudaryti s\xc4\x85jungas su musulmonais, jei jam tai b\xc5\xabdavo naudinga. Pvz., 836\xc2\xa0m. Neapolis papra\xc5\xa1\xc4\x97 sarac\xc4\x97n\xc5\xb3 pagalbos, kad \xc5\xa1ie pad\xc4\x97t\xc5\xb3 nustumti miest\xc4\x85 apsiautusi\xc4\x85 lombard\xc5\xb3 kariuomen\xc4\x99, at\xc4\x97jusi\xc4\x85 i\xc5\xa1 kaimynin\xc4\x97s Benevento hercogijos._NEWLINE_Neapolio hercogai buvo daugiausia pasiek\xc4\x99 valdant hercogui vyskupui Atanasijui bei jo paveld\xc4\x97tojams. X a., Neapolio galia \xc4\x97m\xc4\x97 ma\xc5\xbe\xc4\x97ti. V\xc4\x97liau, 1027\xc2\xa0m., Neapol\xc4\xaf net u\xc5\xbe\xc4\x97m\xc4\x97 jos prie\xc5\xa1ininkas Kapujos kunigaik\xc5\xa1tis Pandulfas IV, i\xc5\xa1vydamas hercog\xc4\x85 Sergij\xc5\xb3 IV, kuris vald\xc5\xbei\xc4\x85 atgavo po dvej\xc5\xb3 met\xc5\xb3 1029\xc2\xa0m., padedamas norman\xc5\xb3.\n_START_SECTION_\nNorman\xc5\xb3 kaimynyst\xc4\x97\n_START_PARAGRAPH_\n1029\xc2\xa0m. Sergijui IV vald\xc5\xbei\xc4\x85 Neapolyje atgauti pad\xc4\x97jo norman\xc5\xb3 vadas Rainulfas Drengotas, buv\xc4\x99s Pandulfo IV s\xc4\x85jungininkas. U\xc5\xbe tai Sergijus IV Rainulf\xc4\x85 padar\xc4\x97 Aversos grafu. Aversos grafyst\xc4\x97 buvo pirmoji vald\xc4\x85, kuri\xc4\x85 u\xc5\xbevald\xc4\x97 normanai Piet\xc5\xb3 Italijoje. V\xc4\x97liau norman\xc5\xb3 \xc4\xaftaka ir valdos Italijos pietuose did\xc4\x97jo, kol pati Neapolio hercogija prarado nepriklausomyb\xc4\x99._NEWLINE_Sergijus IV savo pad\xc4\x97t\xc4\xaf sutvirtino vedybiniais ry\xc5\xa1iais su normanais. V\xc4\x97liau \xc5\xa1i s\xc4\x85junga nutr\xc5\xabko, Sergij\xc5\xb3 IV paliko jo samdiniai, ir jis tapo vienuoliu. Jo s\xc5\xabnus D\xc5\xbeovanis V \xc4\xafsiteikin\xc4\x97jo Salerno princui Gvaimarui IV (Guaimar IV), o v\xc4\x97liau tapo \xc5\xa1io vasalu._NEWLINE_Neapolio hercogija buvo Piet\xc5\xb3 Italijos valstyb\xc4\x97, ilgiausiai i\xc5\xa1laikiusi nepriklausomyb\xc4\x99 nuo norman\xc5\xb3. Anks\xc4\x8diau jos krito lombard\xc5\xb3 valdytos Kapujos, Salerno ir Benevento kunigaik\xc5\xa1tyst\xc4\x97s, graik\xc5\xb3 valdytos Amalfio, Gaetos ir Sorento hercogijos._NEWLINE_1137\xc2\xa0m. hercogas Sergijus VII buvo priverstas pasiduoti Sicilijos karaliui Rogerui II, kuris Sicilijos karaliumi pasiskelb\xc4\x97 7 metais anks\xc4\x8diau. Nuo tada miest\xc4\x85 \xc4\x97m\xc4\x97 valdyti grafas palatinas (compalazzo), o Neapolio patricijams vald\xc5\xbeios liko ma\xc5\xbeai. Tuo metu Neapolyje gyveno apie 30000 gyventoj\xc5\xb3, kurie vert\xc4\x97si sausumoje. Prekyba Neapolyje u\xc5\xbesiimin\xc4\x97jo daugiausia svetim\xc5\xa1aliai, paprastai i\xc5\xa1 Pizos ir Genujos respublik\xc5\xb3._NEWLINE_Norman\xc5\xb3 valdymo laikais Neapolyje buvo statomi daugiausia pasaulietiniais pastatai\xc2\xa0\xe2\x80\x93 pilys (Castel Capuano ir Castel dell\xe2\x80\x99Ovo), gynybin\xc4\x97s sienos ir \xc4\xaftvirtinti vartai.'